钦定古今图书集成/明伦汇编/氏族典/第105卷 > 《廖用贤尚友录》 > 裴佗
## 钦定古今图书集成/明伦汇编/氏族典/第105卷 > 《廖用贤尚友录》 > 裴佗

按《魏书裴佗传》：“佗字元化，河东闻喜人。其先因晋乱，
避地凉州。苻坚平河西，东归桑梓，因居解县焉。佗容
貌魁伟，𬯎然有器望。少治《春秋》、杜氏《毛诗》《周易》，并举
其宗致。举秀才，以高第除中书博士，转司徒参军、司
空记室、扬州任城王澄开府仓曹参军。入为尚书仓
部郎中，行河东郡事。所在有称绩，还拜尚书考功郎”
中、河东邑中正。世宗亲临朝堂，拜员外散骑常侍。转
司州治中，以风闻，为御史所弹。寻转征卤将军、中散
大夫，为赵郡太守，为治有方。转前将军、东荆州刺史，
寻加平南将军，又迁中军将军。在州数载，以疾乞还。
永安二年卒。